Al novembre torna ‘Eliescola de Famílies’ a l'Eliana
31 de octubre de 2022

L'Ajuntament de l'Eliana, dins de la programació d’Eliescola de Famílies’, ha organitzat per a aquest mes de novembre dues xarrades divulgatives: ‘Educar a i amb les emocions’, que tindrà lloc a l'Auditori Municipal, el divendres 4, i ‘Impacte de la pornografia en les relacions afectiu sexuals de les i els adolescents’ que es farà de manera virtual el dilluns 14.

‘Educar a i amb les emocions’ serà la conferència encarregada d'inaugurar aquesta nova edició. La xarrada, que tindrà lloc el divendres 4 a l'Auditori Municipal a les 19 hores, estarà impartida per Mar Romera, llicenciada en pedagogia i psicopedagogia i especialista en intel·ligència emocional. A més, Romera també és autora de diversos llibres dedicats a l'escola, la infància i la didàctica activa i actualment és presidenta de l'Associació Pedagògica Francesco Tonucci. Les entrades són gratuïtes i ja estan esgotades en la plataforma Elientrada, no obstant això, aquells veïns i veïnes que desitgen assistir, podran adquirir-la el mateix dia en la taquilla de l'Auditori amb un màxim de 2 per persona. A més, des de l'àrea d'Educació, s'ha habilitat un servei de ludoteca amb inscripció prèvia per a aquelles famílies que el necessiten.

El dilluns 14, serà el torn de la conferència organitzada per l'àrea d'Igualtat, en col·laboració amb la d'Educació: ‘Impacte de la pornografia en les relacions afectius sexuals de les i els adolescents’. Una xarrada impartida per l'Institut Valencià de les Dones de la Generalitat Valenciana, que es realitzarà a les 18.30 hores en format virtual i que té com a objectiu donar a conéixer i conscienciar sobre l'impacte negatiu que té la pornografia mainstream en les relacions afectives i sexuals, a més del perill que suposa respecte a la rèplica de comportaments violents. Les persones que vulguen assistir, poden inscriure's a través del formulari habilitat per a l'ocasió.

L'edil d'Educació, Eva Santafé, s'ha mostrat molt satisfeta amb el projecte ‘Eliescola de Famílies’ que es va iniciar el curs passat i que té com a objectiu ‘ajudar a les famílies en el desenvolupament personal dels seus fills i filles’.